Paragrahv 24 sätestab diplomaatilise auastme andmise ja paragrahv 25 diplomaatilise auastme äravõtmise menetlemise. Diplomaatilise auastme andmist käsitletakse nii VTS-s, "Välissuhtlemisseaduses" kui ka Vabariigi Valitsuse asjakohases määruses. Seaduste kohaselt on diplomaatiline auaste ehk suursaadiku (au)nimetus karjääridiplomaadile antav aunimetus, mis omistatakse välissuhtlemiskogemuse ja välisteenistuses saavutatud silmapaistvate tulemuste eest. Diplomaatilise auastme annab Vabariigi President Vabariigi Valitsuse ettepanekul; viimasele omakorda esitab asjakohase ettepaneku välisminister Välisministeeriumi atesteerimiskomisjoni soovitusel. Seaduse kohaselt võib diplomaatilise auastme ära võtta kriminaalkorras karistatud isikult. Ka see protseduur saab alguse Välisministeeriumi atesteerimiskomisjoni asjakohasest ettepanekust.